Man sterf, vrou kritiek ná ‘kaping’Die man is met ‘n helikopter na ‘n hospitaal geneem. (Foto: Twitter) ŉ Man is dood en ŉ vrou ernstig gewond in ŉ oënskynlike kapingsvoorval in Witpoort in Johannesburg. Russel Meiring, woordvoerder van ER24, het gesê die skietery het Dinsdag op die hoek van Hoof- en Ashweg in Kyalami plaasgevind. “Paramedici het ŉ man en ŉ vrou, albei vermoedelik in hul 50’s, in ŉ motor aangetref. Paramedici het hulle uit die voertuig gehaal, ondersoek en daarna bevind dat hulle verskeie skietwonde opgedoen het. Hulle was in ŉ bedenklike toestand,” het Meiring gesê. Nadat daar op die toneel probeer is om die pasiënte te stabiliseer, is die vrou met ŉ ambulans na ŉ hospitaal geneem, terwyl ŉ private mediese helikopter die man vervoer het. “Hy het ongelukkig aan sy beserings gesterf. Daar kon niks verder vir hom gedoen word nie en hy is dood verklaar,” het Meiring gesê. Volgens hom ondersoek die polisie die voorval.